**Din overskrift kan være enten neutral eller fremhæve noget særligt ved dig.**

**Din motivation – i denne overskrift kan du fremhæve et par nøgleord**

Start din ansøgning med at vise, hvad du brænder for, og hvorfor du kan se dig selv i jobbet. Tænk gerne både på den faglige vinkel, men også dine personlige kompetencer og drømme.

Du kan finde inspiration til dette på virksomhedens hjemmeside og måske i tidligere jobopslag, som du kan finde i arkivet på jobindex.dk. Læs, hvad de skriver om vision og værdier og tænk over, hvordan stedet brander sig selv. Her kan du finde meget godt, som du kan bruge, når du viser din motivation.

**Vis din faglighed – skriv i denne linje nøgleord, som matcher det, du nævner i din tekst**

Udvælg to til tre faglige områder fra jobopslaget, som du vil svare på. Det skal være temaer, hvor du kan vise, hvad du kan tilbyde. Tag et emne ad gangen og skriv et afsnit om dette. Skriv gerne nogle linjer om, hvordan du fagligt forholder dig til et område, så du tager udgangspunkt i din erfaring. Dernæst skal du lægge mærke til, hvilke idéer du får, når du tænker på dig selv som ny medarbejder på stedet og skrive noget om, hvad de får, hvis de vælger dig. Skriv dig ind i jobbet: Hvad kan du tilbyde og bidrage med? Nævn gerne arbejdspladsens navn et par gange i din tekst – det forstærker indtrykket af dig som ny medarbejder.

Overvej, om du skal sætte din tekst op som i dette eksempel med prosatekst fordelt i større afsnit, eller dele teksten op, så noget fremstår i punktform. Det vigtigste er, at det er ordentligt og gennemarbejdet med god kvalitet.

**Her kommer et afsnit om dine personlige kompetencer**

I et jobopslag bliver der ofte spurgt efter dine personlige kompetencer, og dem skal du præsentere her. Udvælg 3 – 5 egenskaber, som passer til din personlige profil og det job, du søger.

Skriv lidt om dig som person og giv korte eksempler, som viser noget om, hvordan du er som kollega og medarbejder. Du kan evt. skrive…”jeg har et godt humør, når jeg er på arbejde, og det viser sig ved, at jeg altid har et smil på læben, når jeg møder mine patienter”. Du kan nævne noget om, hvordan man håndterer akutte patienter og travlhed…”jeg er fleksibel og har et godt overblik. Derfor vil jeg ved travlhed skabe mig et overblik over opgaverne og sikre sparring med kollegaer, hvis der er brug for det”.

**Bind en pæn sløje til sidst**

Saml trådene til sidst og fremhæv på de sidste linjer et par af dine vigtigste kompetencer, som viser, at du er det bedste match til jobbet.

**Afslutning**

Skriv en høflig og frimodig afslutning, hvor du viser, at du regner med at blive kaldt til samtale.

Jeg håber at…. kan med fordel ændres til Jeg vil se frem til …. Ordet `håber`kan faktisk signalere usikkerhed, og det skal du ikke vise her.

Venlig hilsen

Navn Efternavn